Diari Oficial de la Generalitat Valenciana


Sumari del DOGV 6136, del 03-11-2009 (2009/12494)

ORDE de 19 d'octubre de 2009, del conseller d'Infraestructures i Transport, per la qual es regula la presentació telemàtica de sol·licituds d'admissió a examen teòric per a l'obtenció dels títols de govern d'embarcacions de recreació.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6136

Data del DOGV
:   03-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12601


Data del document
:   19-10-2009

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * examen
    * embarcació d'esbarjo
    * telemàtica
    * legislació

ORDE de 19 d'octubre de 2009, del conseller d'Infraestructures i Transport, per la qual es regula la presentació telemàtica de sol·licituds d'admissió a examen teòric per a l'obtenció dels títols de govern d'embarcacions de recreació. [2009/12585]  
Preàmbul  
El govern d'embarcacions de recreació requerix l'obtenció prèvia del corresponent títol que habilite per a això. La realització de l'examen teòric per a l'obtenció d'estos títols a la Comunitat Valenciana és competència de la Generalitat, i és exercida a través de la Conselleria d'Infraestructures i Transport.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, assenyala, en l'article 45, la incorporació de mitjans tècnics, que les administracions públiques impulsaran l'ocupació i l'aplicació de les tècniques i mitjans electrònics, informàtics i telemàtics, per al desenvolupament de la seua activitat i l'exercici de les seues competències, amb les limitacions que a la utilització d'estos mitjans establixen la Constitució i les lleis.  
Igualment la Llei 11/2007, de 22 de juny, d'accés electrònic dels ciutadans als servicis públics, reconeix el dret dels ciutadans a relacionar-se amb les administracions públiques per mitjans electrònics i regula els aspectes bàsics de la utilització de les tecnologies de la informació en l'activitat administrativa, en les relacions entre les administracions públiques, així com en les relacions dels ciutadans amb estes amb la finalitat de garantir els seus drets, un tractament comú davant d'estes i la validesa i l'eficàcia de l'activitat administrativa en condicions de seguretat jurídica.  
Per la seua banda, el Decret 18/2004, de 13 de febrer, del Consell de la Generalitat, establix la creació del Registre Telemàtic i la regulació de les notificacions telemàtiques de la Generalitat, i establix la utilització de mitjans telemàtics en les actuacions administratives, i es preveu expressament en este decret, les possibilitat de la tramitació de la sol·licitud d'admissió a examen teòric per a l'obtenció dels títols de: capità de iot, patró de iot, patró d'embarcacions de recreació, patró per a navegació bàsica i patró de moto nàutica.  
Així mateix el Decret 87/2002, de 30 de maig, del Consell, regula la utilització de la firma electrònica avançada en la Generalitat Valenciana.  
Per tot això, fent ús de les atribucions que em conferixen la Llei del Consell i el Decret 117/2007, de 27 de juliol, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article 1. Objecte de l'orde  
Les sol·licituds de realització d'examen teòric per a obtindre els títols de govern d'embarcacions de recreació de: capità de iot, patró de iot, patró d'embarcacions de recreació, patró per a la navegació bàsica i patró de moto nàutica, es podran presentar de forma telemàtica a través d'Internet.  
Article 2. Firma electrònica necessària  
Per a la presentació telemàtica de les sol·licituds per a l'obtenció dels referits títols, es necessitarà prèviament disposar del DNI electrònic o del certificat d'usuari de firma electrònica avançada o firma digital, per a la qual cosa s'ha d'acudir de forma presencial davant de qualsevol dels punts de registre d'usuari (PRU), les adreces dels quals es poden obtindre en la pàgina http://www.accv.es, o bé en la forma establida en l'article 13 de la Llei 59/2003, de 19 de desembre, sobre firma electrònica.  
El sol·licitant hauran d'identificar-se per mitjà del DNI, NIE o passaport espanyol en vigor, i aportar a més una fotocòpia del document en el PRU a què haguera acudit.  
Una vegada obtinguda la firma digital es podrà procedir a la presentació de les sol·licituds de forma telemàtica.  
Article 3. Web de presentació  
La presentació telemàtica de les sol·licituds establides en esta orde, es durà a terme a través del portal institucional de la Generalitat, per mitjà de connexió a l'adreça http://www.gva.es i, si és el cas, a través del portal institucional de la Conselleria d'Infraestructures i Transport en l'adreça http://www.cit.gva.es  
Article 4. Altres requisits  
La presentació telemàtica de sol·licituds no implica l'exoneració dels requisits estipulats en la normativa vigent.  
Article 5. Documentació addicional que cal aportar  
Els aspirants que presenten la sol·licitud via telemàtica hauran d'aportar amb caràcter obligatori el mateix dia de l'examen: DNI, NIE o passaport en vigor, així com el justificant del Registre Telemàtic. Per als aspirants d'edat compresa entre els 16 i 18 anys, haurà de presentar-se així mateix l'autorització paterna o del tutor/a. En cas d'exàmens de patró de iot i capità de iot aportaran còpia cotejada que acredite estar en possessió de la titulació nàutica de recreació immediatament anterior. Els beneficiaris d'exempcions de taxa per família nombrosa categoria especial o general, presentaran l'acreditació corresponent.  
La falta de qualsevol dels documents anteriorment assenyalats, serà objecte de no admissió a les proves convocades.  
DISPOSICIÓ FINAL ÚNICA  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 19 d'octubre de 2009  
El conseller d'Infraestructures i Transport,  
MARIO FLORES LANUZA